Dan me se cuchiꞌ nij soꞌ rej nicu̱nꞌ ꞌó nij síí tucuꞌyón snana̱ Jesús,
ne̱ queneꞌen nij soꞌ se vaa mán ri̱i̱ uxrá yuvii̱ rej nicu̱nꞌ nij soꞌ,
ne̱ nicu̱nꞌ do̱j nij síí naquiꞌyaj cu̱u stucua̱nj Moisés,
ne̱ caꞌmii cunuꞌ uxrá nij soꞌ ga̱ nij síí tucuꞌyón snana̱ Jesús yoꞌ a.
Ne̱ nu̱ꞌ queneꞌen nij yuvii̱ man Jesús,
ne̱ nu̱ꞌ caꞌanj ndoꞌo rá nij yuvii̱,
ne̱ cunánj nij yuvii̱ nda̱a rej va̱j Jesús caꞌmi̱i̱ nij soꞌ ga̱ soꞌ a.
Ga̱a ne̱ xnáꞌanj Jesús man nij yuvii̱ a:
―Me cheꞌé me caꞌmii cunuꞌ nij soj ga̱ nij síí tucuꞌyón snana̱j ga̱ ―taj soꞌ a.
Ga̱a ne̱ ꞌo̱ nij yuvii̱ cataj rihaan Jesús a:
―ꞌU̱nj me se nica̱j ꞌu̱nj taꞌníj caꞌnáꞌ ꞌu̱nj nano̱ꞌ ꞌu̱nj mán so̱ꞌ,
maestro.
Ne̱ taꞌníj me se yaꞌmi̱i soꞌ ꞌyaj nana̱ chre̱e nu̱u̱ nimán soꞌ,
ne̱ me rej maꞌa̱n me rá nana̱ chre̱e ta̱ꞌaa yoꞌ man soꞌ,
ne̱ caganꞌ yoꞌ man soꞌ rihaan yoꞌóó,
ne̱ avii yatanꞌ tuꞌva soꞌ,
ne̱ chá ru̱j soꞌ cúú yanꞌ soꞌ,
ne̱ nuu chrúnj nu̱ꞌ soꞌ na̱nj ado̱nj.
Ne̱ cataj ꞌu̱nj rihaan nij síí tucuꞌyón snana̱ so̱ꞌ se vaa quiri̱i̱ nij soꞌ nana̱ chre̱e nimán taꞌníj,
tza̱j ne̱ ne caꞌve̱e quiꞌya̱j canaán nij soꞌ maꞌ ―taj snóꞌo yoꞌ a.
Ga̱a ne̱ cataj Jesús rihaan nij yuvii̱ a:
―Dan me se síí ne amán rá me soj si̱j ma̱n rihaan chumii̱ nihánj cuano̱,
ne̱ a̱ me daj cache̱j ga̱ soj,
ne̱ a̱ me daj ga̱a̱ naj nimanj ni̱ꞌyaj ꞌu̱nj man soj ga̱.
Ni̱caj soj man xnii caꞌna̱ꞌ soj rihanj cuaj á ―taj Jesús a.
Ga̱a ne̱ nica̱j nij yuvii̱ man xnii caꞌnaꞌ nij yuvii̱ rihaan Jesús a.
Ga̱a queneꞌen nana̱ chre̱e man Jesús,
ne̱ nu̱ꞌ snúú xnii,
ne̱ naxruꞌ xnii,
quiꞌyaj nana̱ chre̱e yoꞌ,
ne̱ natúj rmi̱i̱ xnii,
ne̱ cavii yatanꞌ tuꞌva xnii a.
Ga̱a ne̱ xnáꞌanj Jesús man rej xnii a:
―Me daj güii ranꞌ taꞌníí so̱ꞌ da̱nj ga̱ ―taj Jesús a.
Ga̱a ne̱ cataj rej xnii a:
―Da̱nj ranꞌ soꞌ asi̱j neꞌej me soꞌ,
ne̱ queꞌe̱e̱ ndoꞌo caganꞌ nana̱ chre̱e man soꞌ rihaan yaꞌan do̱ꞌ,
rihaan na do̱ꞌ,
cheꞌé yan cavi̱ꞌ xnii,
tza̱j ne̱ sese caꞌve̱e,
ne̱ cunu̱u ꞌe̱e̱ rá so̱ꞌ manj ne̱ ra̱cuíj so̱ꞌ man núj rugua̱nj ―taj rej xnii yoꞌ rihaan Jesús a.
Ga̱a ne̱ cataj Jesús rihaan soꞌ a:
―Taj cheꞌé gu̱un vi̱j rá so̱ꞌ maꞌ.
ꞌO̱ se síí amán rá niꞌya̱j man Yaꞌanj roꞌ,
caꞌve̱e quiꞌya̱j soꞌ cunuda̱nj na̱nj ado̱nj ―taj Jesús a.
Nu̱ꞌ caꞌmii Jesús da̱nj,
ne̱ nu̱ꞌ caguáj rej xnii,
cataj soꞌ a:
―Amán rá ꞌu̱nj niꞌya̱j ꞌu̱nj Yaꞌanj á.
Ra̱cuíj so̱ꞌ manj cuchuma̱n doj raj,
rugua̱nj ―taj soꞌ rihaan Jesús a.
Dan me se queneꞌen Jesús se vaa cunánj ndoꞌo yuvii̱ caꞌna̱ꞌ nij yuvii̱ rej nicu̱nꞌ soꞌ,
ne̱ cheꞌé dan nucua̱j caꞌmii Jesús rihaan nana̱ chre̱e yoꞌ a:
―Rihaan so̱ꞌ na̱na̱ chre̱e quiꞌyaj yaꞌmi̱i ne̱ quiꞌyaj soꞌo̱ man xnii nihánj aꞌmij,
ne̱ aꞌnéꞌ ꞌu̱nj suun rihaan so̱ꞌ se vaa cu̱riha̱nj so̱ꞌ cuaj nimán soꞌ cuano̱,
ne̱ daj chiha̱a̱ míj se̱ catúj uún so̱ꞌ nimán soꞌ a̱ maꞌ ―taj Jesús a.
Ga̱a ne̱ caguáj nana̱ chre̱e,
ne̱ guun snu̱j ndoꞌo xnii naxruꞌ xnii,
quiꞌyaj nana̱ chre̱e,
ne̱ dan me se curiha̱nj nana̱ chre̱e nimán xnii yoꞌ a.
Ga̱a ne̱ ase vaa síí caviꞌ roꞌ,
da̱nj vaa xnii,
naj xnii rihaan yoꞌóó,
ne̱ queꞌe̱e̱ ndoꞌo yuvii̱ cataj se vaa ya̱ ya̱ caviꞌ soꞌ a.
Tza̱j ne̱ taꞌaa Jesús raꞌa xnii,
ne̱ naxca̱j Jesús man xnii,
ne̱ naxaga̱a̱ soꞌ a.
Dan me se corá doj catúj Jesús rá veꞌ,
ne̱ ina̱nj maꞌa̱n nij síí tucuꞌyón snana̱ soꞌ roꞌ,
ma̱n rá veꞌ ga̱ soꞌ,
ga̱a ne̱ xnáꞌanj nij soꞌ man soꞌ a:
―Me cheꞌé ne gu̱un nucua̱j núj quiri̱i̱ núj man nana̱ chre̱e yoꞌ nimán xnii ga̱ ―taj nij soꞌ a.
Ga̱a ne̱ cataj Jesús rihaan nij soꞌ a:
―Xa̱ꞌ nana̱ chre̱e vaa da̱nj roꞌ,
se̱ caꞌvee quiꞌya̱j níꞌ cu̱riha̱nj nij yoꞌ nimán yuvii̱ sese ne achíín niꞌya̱j ndoꞌo níꞌ rihaan Yaꞌanj maꞌ ―taj Jesús a.